Anne-Marie Meldgaard (S), 2002-10-10:
Socialdemokratiet er meget tilfreds med, at der nu foreligger et lovforslag til forbedring af retssikkerheden for uledsagede mindreårige asylansøgere.
Det har været undervejs et stykke tid.
Lovforslaget her bærer faktisk tydeligt præg
af, at den forrige regering også nåede at udforme et forslag vedrørende præcis samme forhold, selv om det ikke nævnes i det her forslag. Omfanget af de modtagne høringssvar viser helt klart, at forholdene for disse børn og unge er en vigtig og følsom sag, som har manges bevågenhed, og det er rigtig godt. I den socialdemokratiske gruppe er vi enige i, at der skal ske både tydeliggørelse og forbedringer i forhold til den eksisterende lovgivning. Så overordnet er vi meget positive over for forslaget.
Vi er også enige i, at mindreårige asylansøgere står i en ualmindelig sårbar situation, hvorfor det er vigtigt, at der udformes en lovgivning, hvor alle tænkelige hjørner af de mange problemfelter forlods er drøftet, afvejet og i fornødent omfang indpasset i lovteksten, eller i hvert fald på en eller anden måde nedskrevet, så de senere efterleves i den konkrete sag for de pågældende børn og unge.
Vi har, ligesom de høringsparter, der har nået at indsende svar, en række spørgsmål til, hvordan lovens intentioner også kommer til at virke efter hensigten.
En del vil vi stille skriftligt til ministeren, andre kan tages op under udvalgsarbejdet.
Og det kunne jo være, at ministeren når at besvare dem, når vi nu får høringssvarene med bemærkninger.
Vi fik dem jo først her i morges, men yderligere er velkomne.
Jeg vil nu løfte sløret lidt for, hvad det er for spørgsmål og problemområder, vi synes er vigtige.
Vi er enige i, at børns alder og modenhed er to forskellige forhold, hvorfor den enkeltes sagsprocedure skal tage udgangspunkt i det konkrete barns personlige udvikling og alder.
Der skal således være en mere tydelig beskrivelse især af traumatiserede og/eller handicappede børns og unges situation, idet de givet kræver mere støtte og valg af andre løsninger end andre mindreårige asylansøgere.
Det er ufravigeligt, at der skal sikres klare kriterier for udpegning af repræsentant og stedfortrædende forælder, så
disse personer kan bestride deres funktion til barnets bedste.
Vi ser det i den forbindelse som en klar forudsætning, at den, der vælges til repræsentant lige efter modtagelsen, også er indstillet på at fortsætte som stedfortrædende forælder, såfremt der ikke er noget i de første møder eller samvær med barnet eller den unge, der taler imod dette.
Vi finder, at nogle regler fra serviceloven vedrørende børn og unge med fordel vil kunne indbygges i retsstillingen for de mindreårige asylansøgere, der meddeles ophold her i landet.
Her tænker vi bl.a. på retten til at iværksætte tilbud, der for den pågældende kan fortsætte ud over det 18. år.
Det må også være gældende for tildelingen af en repræsentant, stedfortrædende forælder, at det er sådan, og det har vi ikke mindst læst ud fra KL's høringssvar.
Vi ønsker en drøftelse af, hvorvidt det er realistisk, at denne stedfortræder, forælder, ikke skal have nogen økonomisk kompensation overhovedet, for med opgaven følger
en række udgifter, som godt kan komme op på et pænt beløb.
Vi tænker ikke på en egentlig aflønning, men på en vis kompensation for merudgifter, f.eks. burde der ved deltagelse i møder m.v. i dagtimerne kunne tilbydes erstatning for tabt arbejdsfortjeneste, idet et egentligt løntab vil kunne afholde nogen fra at lade sig udpege.
Vi ønsker en drøftelse af sikkerheden for, at sagsbehandlingstiden bliver reelt kort og dermed også en vis sikkerhed for retssikkerheden for den mindreårige, så barnet hurtigt kan få afklaret sit opholdssted og dermed hurtigt kan komme i gang med at få opbygget en kontakt og tilknytning til nye voksne og jævnaldrende, så vedkommende ikke forsinkes unødigt i sin udvikling.
Der bliver nok at tage fat på i det videre forløb i udvalget, men jeg er faktisk rimelig fortrøstningsfuld over for, at vi ved fælles hjælp nok skal få et fælles mål med den her lovtekst.